Diari Oficial de la Generalitat Valenciana


Sumari del DOGV 5123, del 27-10-2005 (2005/11692)

RESOLUCIÓ de 14 d'octubre de 2005, de la Conselleria de Territori i Habitatge, sobre la declaració d'àrea de rehabilitació del centre històric de Petrer (Alacant).
-------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11622


Data del document
:   14-10-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Petrer
    * patrimoni arquitectònic
    * renovació urbana
    * protecció del patrimoni
    * pla d'urbanisme

RESOLUCIÓ de 14 d'octubre de 2005, de la Conselleria de Territori i Habitatge, sobre la declaració d'àrea de rehabilitació del centre històric de Petrer (Alacant). [2005/11375]  
Antecedents de fet  
Primer. El 14 de juliol de 2005 va entrar en el Registre de la Conselleria de Territori i Habitatge escrit i diversa documentació de l'Ajuntament de Petrer per la qual es sol·licita la declaració d'àrea de rehabilitació del centre històric de la localitat. Aquesta sol·licitud va ser aprovada pel ple en sessió celebrada el 7 de juliol de 2005.  
Segon. El centre històric de Petrer no té antecedents com a àrea de rehabilitació. Segons l'anàlisi tipològica recollida en la memòria informativa del Pla general, es distingixen en l'àrea proposada dos àmbits diferenciats: el centre històric i les denominades faldes del castell.  
En el primer es descriuen dos tipus bàsics: el corresponent als immobles desenvolupats sobre parcel·les estretes i profundes (parcel·lació gòtica) i el corresponent a cases pairals i casalots, construïdes sobre parcel·les més proporcionades que daten de finals del segle XIX.   
En el segon es descriuen edificacions construïdes entre els anys 40 i 50 d'escassa qualitat resultat d'una autoconstrucció prou rudimentària.   
A l'interior de l'àrea proposada es troben edificis d'interés històric i arquitectònic, com l'església de Sant Bartomeu, el castell i les ermites del Sant Crist del Calvari i de Sant Bonifaci.  
Tercer. La població total de Petrer és d'aproximadament 33.000 habitants. Dins de l'àmbit de l'àrea proposada la població és del 7% respecte al total. La grandària de l'àrea proposada és d'un 9,15% del nucli urbà consolidat.  
Quart. Per a promoure la rehabilitació i la regeneració del centre històric l'Ajuntament de Petrer té previst adoptar com a mesures específiques per a incentivar i ordenar la rehabilitació a l'àmbit de l'àrea proposada les següents:  
. L'impost de construccions, instal·lacions i obres passa d'un gravamen del 3,20% a un 0,10%.  
. La taxa de llicència urbanística passa de ser de l'1,40% a un 0,10%.  
. L'àrea està exempta de l'aplicació de les transferències d'aprofitament urbanístic i de les compensacions monetàries substitutives regulades en el Pla general per a la resta del municipi.  
. Ajudes directes a través del Pla de revitalització comercial del centre històric.  
. Ajudes a famílies d'escassos recursos per a la compra d'habitatges. Aquestes ajudes s'oferixen a totes les àrees del municipi però incidixen especialment en el nucli històric.  
. Creació d'una Oficina de Rehabilitació del Nucli Antic amb personal municipal mentre duren les actuacions de recuperació de l'àrea.   
Cinqué. El planejament urbanístic vigent al municipi és el Pla general de 1998, adaptat a la Llei 6/1994 de la Generalitat Valenciana, reguladora de l'activitat urbanística. Aquest pla conté la delimitació de la zona d'ordenació del nucli històric tradicional que és l'àmbit proposat com a àrea de rehabilitació. Existix per a aquesta zona una regulació específica de les condicions de parcel·lació, volum, usos, disseny i tipologies.  
Sisé. El 28 de juliol de 2005 s'emet un informe del Servei Territorial d'Habitatge i Projectes Urbans, en el qual s'informa favorablement sobre la delimitació de l'àmbit de l'àrea proposada, i és conforme i adequada per a la declaració d'àrea de rehabilitació a centre històric segons el que establix l'article 59 del Decret 92/2002, de 30 de maig, i en l'article 40 de l'Ordre de 15 de novembre de 2002, sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005.  
Seté. El 7 d'octubre de 2005, s'emet un informe de l'Àrea d'Habitatge i Projectes Urbans en què es conclou «que es reunixen els requisits especificats en el Decret 92/2002 per a declarar àrea de rehabilitació».  
Huite. El 7 d'octubre de 2005, el director general d'Habitatge i Projectes Urbans proposa la Resolució sobre la declaració d'àrea de rehabilitació del centre històric de Petrer.  
Fonaments de dret  
Primer. Conforme al que establix l'article 59.3 del Decret 92/2002 de 30 de maig del Govern Valencià sobre actuacions protegides en matèria d'habitatge i sòl per al període 2002/2005 es consideren criteris preferents per a la declaració d'àrees de rehabilitació a centres històrics:   
a) Que la zona posseïsca interés històric, urbanístic, arquitectònic i ambiental, o que estiga declarada o incoada com a bé d'interés cultural amb la classificació de conjunt històric.  
b) Que l'Ajuntament dispose de Pla especial de protecció, Pla de reforma interior o planejament adequat.  
Segon. Segons el parer d'aquesta Conselleria, ambdós circumstàncies es complixen ja que, a més de disposar d'interés històric, urbanístic, arquitectònic i ambiental, antecedent de fet segon, disposa de planejament adequat, antecedent de fet cinqué.  
Tercer. En l'article 59.5 del Decret 92/2002, s'indica que la declaració d'àrees de rehabilitació a centres històrics es realitzarà mitjançant una Resolució del conseller d'Obres Públiques, Urbanisme i Transports.   
Quart. En els articles 39 i 40 de l'Ordre de 15 de novembre de 2002 del conseller d'Obres Públiques, Urbanisme i Transports sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005 es regula la documentació necessària per a declarar àrea de rehabilitació i es considera la presentada per l'ajuntament adequada a aquesta.  
Cinque. Per mitjà del Decret 131/2004, de 27 d'agost, del Consell de la Generalitat, es van determinar el nombre i la denominació de les conselleries en què s'organitza l'administració de la Generalitat.   
En el Decret 8/2004 de 3 de setembre del President de la Generalitat es van assignar les competències en matèria d'habitatge a la nova Conselleria de Territori i Habitatge.  
En el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, s'establix que les funcions en matèria de plans d'habitatge, rehabilitació, accions concertades relatives a habitatge i règim jurídic seran exercides per la Direcció General d'Habitatge i Projectes Urbans, que pertany a la Conselleria de Territori i Habitatge.  
Vistos la Llei 30/1992, de 26 de novembre, de règim jurídic de les administracions públiques i del procediment administratiu comú, el Decret 92/2002, de 30 de maig, del Govern Valencià sobre mesures de finançament d'actuacions protegides en matèria d'habitatge i sòl del període 2002-2005, l'informe tècnic de l'Àrea d'Habitatge i Projectes Urbans com també la resta de legislació de general i de pertinent aplicació, resolc:  
Primer. Declarar àrea de rehabilitació el centre històric de Petrer, la delimitació del qual es fixa en el plànol adjunt i és coincident amb la proposta municipal. Aquesta ha de quedar inserida en uns cartells indicatius segons el Manual d'identitat visual corporativa que ha de col·locar l'Ajuntament segons instruccions d'aquesta Conselleria.   
Segon. Considerar d'aplicació les ajudes establides per l'article 59 del Decret 92/2002, de 30 de maig, del Govern Valencià per a les actuacions protegides que s'efectuen en aquest àmbit.  
Contra la present resolució que posa fi a la via administrativa, es pot interposar recurs contenciós administratiu, davant del Jutjat contenciós administratiu de València, en el termini de dos mesos, comptadors des de l'endemà a la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que estime oportú.  
València, 14 d'octubre de 2005.. El conseller: Rafael Blasco Castany.